
Številka: 	0706-9/2026/1
Datum:  	30. 9. 2026


Zadeva: 	Priporočilo Zagovornika načela enakosti glede možnosti plačevanja parkirnin


Zagovornik z namenom preprečevanja diskriminacije in spodbujanja enakih možnosti na podlagi druge alineje 21. člena Zakona o varstvu pred diskriminacijo izdaja priporočilo občinam.

Zagovornik načela enakosti priporoča občinam, da plačevanje parkirnin uredijo tako, da to ne bo nesorazmerno oteževalo plačevanja parkiranja starejšim ljudem, ljudem z invalidnostmi ter drugim, ki slabše uporabljajo napredne tehnologije.

Zagovornik načela enakosti (Zagovornik) je nedavno prejel pritožbi občanov, da na nekem parkomatu javnega parkirišča ni bilo mogoče plačati parkirnine z gotovino, temveč zgolj s plačilno kartico ter da je na drugem javnem parkirišču plačilo možno izključno prek mobilne aplikacije na pametnem telefonu. Zakon o varstvu pred diskriminacijo (ZVarD)[footnoteRef:1] prepoveduje diskriminacijo pri dostopu do dobrin in storitev.  [1:  Zakon o varstvu pred diskriminacijo (ZVarD, Uradni list RS, št. 33/16 in 21/18 – ZNOrg). Dostopno na: https://pisrs.si/pregledPredpisa?id=ZAKO7273.] 


Posredna diskriminacija po drugem odstavku 6. člena ZVarD obstaja, kadar na videz nevtralna določba, merilo ali praksa postavi osebo ali skupino oseb z določeno osebno okoliščino (npr. starost, invalidnost) v manj ugoden položaj kot druge osebe, razen če praksa objektivno temelji na legitimnem cilju in so sredstva za njegovo doseganje ustrezna in nujno potrebna (t.i. test sorazmernosti). Omejevanje plačila parkirnine le na digitalne načine bi lahko postavilo v neenak položaj starejše ljudi, ljudi z invalidnostmi ter druge, ki slabše uporabljajo napredne tehnologije, kar bi lahko pomenilo posredno diskriminacijo.

V podobni zadevi je nedavno odločilo tudi Vrhovno sodišče Republike Slovenije. V sodbi IV Ips 21/2025 z dne 14. 7. 2026[footnoteRef:2] je odločilo, da sta občinsko javno komunalno podjetje in njegova odgovorna oseba storila prekršek, ker uporabnikom na več parkiriščih nista omogočila plačila parkirnine z gotovino.  [2:  Vrhovno sodišče Republike Slovenije, sodba IV Ips 21/2025 z dne 14. 7. 2026, ECLI:SI:VSRS:2026:IV.IPS.21.2025. Dostopno na: https://sodisce.si/vsrs/objave/2026081711474996/] 



Presodilo je, da 1. točka prvega odstavka 23. člena Zakona o uvedbi eura sankcionira zavračanje plačila z evrskimi bankovci in kovanci. Ti so zakonito plačilno sredstvo, kar po pravu Evropske unije praviloma pomeni obveznost njihovega sprejemanja. Izjeme lahko določi le zakon zaradi javnega interesa, omejitev pa mora prestati test sorazmernosti. Postopek v zadevi, o kateri je odločilo Vrhovno sodišče, je začel Tržni inšpektorat Republike Slovenije.

Naslovnike priporočila prosimo, da priporočilo Zagovornika posredujejo občinam. Ministrstva prosimo, da se seznanijo s priporočilom in po potrebi prilagodijo zakonodajo tako, da bo ta skladna s prepovedjo diskriminacije, da bo v javnem interesu in bo hrkati prestala test sorazmernosti.

Vljudno vas naprošamo, da nas v roku 15 dni od prejema tega dopisa obvestite o upoštevanju priporočila. Na voljo smo vam za morebitna dodatna pojasnila.

S spoštovanjem,




Miha Lobnik
                                 	      ZAGOVORNIK NAČELA ENAKOSTI


Poslano:
– Združenje občin Slovenije, info@zdruzenjeobcin.si
– Skupnost občin Slovenije,  info@skupnostobcin.si
– Združenje mestnih občin Slovenije, info@zmos.si
– zbirka dok. gradiva.


V vednost:
- Predsednica Republike Slovenije, gp.uprs@predsednica-slo.si 
- Državni zbor Republike Slovenije, gp@dz-rs.si
- Državni svet Republike Slovenije, gp@ds-rs.si 
- Ministrstvo za lokalno samoupravo, kohezijo in regionalni razvoj, gp.mlskrr@gov.si
- Ministrstvo za okolje in prostor, gp.mop@gov.si
- Ministrstvo za infrastrukturo in energetiko, gp.mzie@gov.si
- Varuh človekovih pravic republike Slovenije, info@varuh-rs.si

